Document ID: 32014R0991

A BIZOTTSÁG 991/2014/EU RENDELETE
(2014. szeptember 19.)
a 396/2005/EK európai parlamenti és tanácsi rendelet III. mellékletének a bizonyos termékekben, illetve azok felületén található foszetil megengedett maradékanyag-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 16. cikke (1) bekezdésének a) pontjára,
mivel:
(1)
A foszetil tekintetében a maradékanyag-határértékeket a 396/2005/EK rendelet III. mellékletének A. része állapította meg.
(2)
A nyomon követés céljaira a foszetil maradékanyagának fogalma magában foglalja a foszetilt mint anyavegyületet, a foszforsavat mint bomlásterméket, valamint ezek sóit. A foszforsav sóit foszfonátoknak nevezik.
(3)
A Bizottság tájékoztatást kapott a tagállamoktól és az ágazati vállalkozásoktól, amely szerint a bizonyos termékekben, illetve azok felületén található foszfonátok mennyisége a 396/2005/EK rendeletben a szóban forgó termékek vonatkozásában meghatározott, a kimutathatóság alsó határának megfelelő 2 mg/kg megengedett maradékanyag-határértéknél magasabb maradékanyagszinthez vezet.
(4)
A Bizottság 2014 folyamán nyomonkövetési adatokat gyűjtött az élelmiszerek foszfonátszintjének vizsgálata céljából. Az élelmiszer-ipari vállalkozók által megadott ezen adatok szerint a foszfonátszint a forrástól és a terméktől függően változó, azonban sok esetben meghaladja a kimutathatóság alsó határában megállapított 2 mg/kg-os maradékanyag-határértéket. Az adatok további elemzése alkalmával kiderült, hogy a nem megfelelő minták többsége a kimutathatósági határt meghaladó mennyiségű foszforsav- és foszforsavsó-maradékot tartalmaz, míg a foszetil- és foszetilsó-maradékok a kimutathatósági határ alatt maradnak.
(5)
Jóllehet a foszfonátok a 2003/2003/EK európai parlamenti és tanácsi rendelet (2) 14. cikke alapján nem kerültek felvételre az említett rendelet I. mellékletébe, adott esetben előfordulhatnak nemzeti szinten engedélyezett műtrágyákban, különösen egyes levéltrágyatermékekben. Tekintve, hogy a foszetiltartalmú növényvédőszerekre sem az Unióban, sem az érintett élelmiszereket nagy mennyiségben az Unióba exportáló harmadik országokban nem áll rendelkezésre megfelelő engedélyezés, valamint figyelemmel a kimutatható foszetil- és foszetilsó-maradékok ritka előfordulására és a foszfonátok levéltrágyatermékekben való felhasználására, joggal feltételezhető, hogy a maradékanyagok jelenléte a foszfonáttartalmú levéltrágyatermékek alkalmazásának a következménye.
(6)
A Bizottság felkérte az Európai Élelmiszerbiztonsági Hatóságot (a továbbiakban: Hatóság), hogy nyilvánítson véleményt a bizonyos termékekben, illetve azok felületén található foszetilmaradék okozta közegészségügyi kockázatokról. Az ügy sürgősségére való tekintettel a Hatóság indokolással ellátott vélemény helyett nyilatkozatot (3) adott ki, amelyben számos további bizonytalanságra rámutat. Ezt a nyilatkozatot továbbította a Bizottságnak és a tagállamoknak, valamint hozzáférhetővé tette a nyilvánosság számára.
(7)
A Hatóság a nyilatkozatában arra a következtetésre jut, hogy a javasolt ideiglenes maradékanyag-határértékek várhatóan elegendő védelmet jelentenek a fogyasztók számára. A foszfonátokkal szembeni, egész életen át tartó expozíció tekintetében a vizsgálat megállapította, hogy a potenciálisan foszfonátmaradékokat tartalmazó valamennyi élelmiszer elfogyasztása esetén sem áll fenn a megengedhető napi bevitel túllépésének kockázata. A Hatóság a foszfonátok alacsony akut toxicitása miatt nem végzett akut fogyasztói expozíciós vizsgálatot. A Hatóság rámutatott, hogy a nyilatkozatban vannak bizonytalanságok, és a maradékanyag meghatározásának módosítását javasolta.
(8)
Az érintett termékek piaci kereskedelmének jelentős zavarát elkerülendő, továbbá mivel a jelenleg rendelkezésre álló tudományos adatok alapján nem merül fel a fogyasztókat érintő kockázat, indokolt a rendelkezésre álló nyomonkövetési adatok és a Hatóság nyilatkozata alapján ideiglenes maradékanyag-határértékeket megállapítani a foszetilre vonatkozóan. Ezeket az ideiglenes maradékanyag-határértékeket csak addig kell alkalmazni, ameddig hatályba nem lépnek olyan intézkedések, amelyek célja megakadályozni az érintett élelmiszer-növényekben a foszfonátmaradékok előfordulását a jövőbeni tenyészidőszakokban.
(9)
A Hatóság nyilatkozata alapján és a tárgy szempontjából lényeges tényezőket figyelembe véve a maradékanyag-határérték megfelelő módosításai megfelelnek a 396/2005/EK rendelet 14. cikke (2) bekezdésében foglalt követelményeknek.
(10)
A 396/2005/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 396/2005/EK rendelet III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. szeptember 19-én.

Labels: 1
17
0
3
6